1.

Titlul II se înlocuiește cu următorul text: „TITLUL II Comerțul cu țări terțe Articolul 13 (1) Importurile în Comunitate sau exporturile din Comunitate de oricare dintre produsele prevăzute în articolul 1 alineatul (1) literele (a), (b), (c), (d), (f), (g) și (h) se fac pe baza prezentării unei licențe de import sau de export. Licențele se eliberează de către statele membre oricărui solicitant, indiferent de localizarea întreprinderii acestuia pe teritoriul Comunității și fără a aduce atingere măsurilor luate pentru aplicarea articolelor 16 și 17. Licențele de import și de export sunt valabile pe întreg teritoriul Comunității. Aceste licențe se eliberează după constituirea unei garanții prin care se asigură că produsele se importă sau se exportă în termenul de valabilitate a licenței; cu excepția cazurilor de forță majoră, garanția se confiscă, integral sau parțial, dacă importul sau exportul nu se realizează, sau se realizează doar parțial, în acest termen. (2) În conformitate cu procedura prevăzută în articolul 41: (a) regimul prevăzut în prezentul articol se poate extinde la produsele prevăzute în articolul 1 alineatul (1) litera (e); (b) se adoptă termenul de valabilitate a licențelor și celelalte modalități de aplicare a prezentului articol, care pot prevedea, în special, un termen de eliberare a licențelor. Articolul 14 (1) Cu excepția dispozițiilor contrare prevăzute în prezentul regulament, ratele taxelor din Tariful Vamal Comun se aplică produselor prevăzute în articolul 1. (2) Fără a aduce atingere alineatul (1), pentru a asigura aprovizionarea corespunzătoare a pieței comunitare cu produsele prevăzute în articolul 1 alineatul (1) litera (a) (zahăr brut destinat rafinării, inclus în codurile NC 1701 11 10 și 1701 12 10) și în articolul 1 alineatul (1) litera (c) (melasă) prin importul lor din țări terțe, Comisia poate suspenda, integral sau parțial, în baza procedurii prevăzute în articolul 41, aplicarea taxelor de import pentru aceste produse și poate stabili modalitățile de suspendare. Suspendarea se poate aplica în perioada în care prețul de pe piața mondială majorat cu taxa de import din Tariful Vamal Comun: — în cazul zahărului brut, depășește prețul de intervenție pentru acest produs; — în cazul melasei, depășește nivelul prețului corespunzător prețului melasei utilizate drept bază, pentru anul de comercializare a zahărului luat în considerare, la determinarea veniturilor obținute din vânzarea melasei în conformitate cu articolul 4 alineatul (2). Articolul 15 (1) Pentru a evita sau a contracara efectele nefavorabile asupra pieței comunitare, care pot rezulta din importurile de anumite produse agricole, pentru importurile de unul sau mai multe dintre aceste produse la rata taxei stabilită în Tariful Vamal Comun se plătește o taxă de import suplimentară, dacă se îndeplinesc condițiile stabilite în articolul 5 din Acordul privind agricultura, încheiat în conformitate cu articolul 228 din tratat în cadrul negocierilor comerciale multilaterale din Runda Uruguay, cu excepția cazurilor în care importurile riscă să perturbe piața comunitară sau în care efectele sunt disproporționate față de obiectivul prevăzut. (2) Prețurile de referință sub care se poate impune o taxă suplimentară sunt cele transmise de Comunitate Organizației Mondiale a Comerțului. Cantitățile de referință a fi depășite pentru impunerea unei taxe de import suplimentare se stabilesc, în special, pe baza importurilor în Comunitate, efectuate în cei trei ani anteriori anului în care apar sau riscă să apară efectele nefavorabile prevăzute în alineatul (1). (3) Prețurile la import care trebuie luate în considerare la impunerea unei taxe de import suplimentar se stabilesc pe baza prețurilor de import CIF ale expedierii în cauză. În acest scop, prețurile la import CIF se verifică pe baza prețurilor reprezentative pentru produsul respectiv pe piața mondială sau pe piața de import comunitară pentru acest produs. (4) Comisia adoptă modalitățile de aplicare a prezentului articol în conformitate cu procedura prevăzută în articolul 41. Aceste modalități precizează în special: (a) produsele pentru care se aplică, în conformitate cu articolul 5 din Acordul privind agricultura, taxe de import suplimentare; (b) celelalte criterii necesare pentru aplicarea alineatului (1) în conformitate cu articolul 5 din Acordul privind agricultura. Articolul 15a Pentru melasă: — prețul de pe piața mondială prevăzut în articolul 14 alineatul (2) și — prețul reprezentativ prevăzut în articolul 15 alineatul (3) se aplică calității standard. Calitatea standard se poate determina în baza procedurii prevăzute în articolul 41. Articolul 16 (1) Contingentele tarifare pentru produsele prevăzute în articolul 1, care rezultă din acordurile încheiate în cadrul negocierilor comerciale multilaterale din Runda Uruguay, se introduc și se gestionează în conformitate cu modalitățile adoptate în baza procedurii prevăzute în articolul 41. (2) Contingentele se gestionează prin aplicarea uneia dintre următoarele metode sau a unei combinații a acestora: — metodă bazată pe ordinea cronologică de depunere a cererilor (în temeiul principiului «primul venit, primul servit»); — metodă de repartizare în funcție de cantitățile solicitate la depunerea cererilor (utilizând metoda de «examinare simultană»); — metodă bazată pe caracteristicile fluxurilor comerciale tradiționale (utilizând metoda «sosiri tradiționale/noi»). Se pot adopta alte metode adecvate. Acestea trebuie să evite orice discriminare între operatorii în cauză. (3) Metoda de gestiune adoptată ține cont, dacă este cazul, de nevoile de aprovizionare a pieței comunitare și de necesitatea de salvgardare a echilibrului acesteia, putându-se inspira în același timp din metodele aplicate, în trecut, contingentelor corespunzătoare celor menționate în alineatul (1), fără să aducă atingere drepturilor care decurg din acordurile încheiate în cadrul negocierilor comerciale din Runda Uruguay. (4) Modalitățile prevăzute în alineatul (1) dispun introducerea de contingente anuale, în conformitate cu eșalonul corespunzător, stabilesc metoda de gestiune care se aplică și cuprind, dacă este cazul: (a) dispozițiile care garantează natura, proveniența și originea produsului; (b) dispoziții referitoare la recunoașterea documentului utilizat pentru verificarea garanțiilor menționate la litera (a); (c) condițiile de eliberare a licențelor de import și termenul lor de valabilitate. Articolul 17 (1) În măsura necesară pentru a permite exportul, în aceeași stare sau sub forma mărfurilor enumerate în anexa I, de produse prevăzute în articolul 1 alineatul (1) literele (a), (c) și (d) pe baza cursurilor sau a prețurilor de pe piața mondială pentru produsele prevăzute în articolul 1 alineatul (1) literele (a) și (c) și în limitele care rezultă din acordurile încheiate în conformitate cu articolul 228 din tratat, diferența dintre aceste cursuri sau prețuri și prețurile din Comunitate se poate acoperi prin restituiri la export. Restituirile la export acordate pentru zahăr brut nu pot depăși nivelul restituirilor acordate pentru zahăr alb. (2) Se pot prevedea restituiri la export pentru produsele prevăzute în articolul 1 alineatul (1) literele (f), (g) și (h) exportate în aceeași stare sau sub forma mărfurilor menționate în anexa I. La stabilirea valorii restituirii, pentru fiecare 100 kg de substanță uscată, se ține cont, în special, de: (a) restituirea aplicabilă exporturilor de produse incluse la subpoziția 1702 30 91 din Nomenclatura Combinată; (b) restituirea aplicabilă exporturilor de produse prevăzute în articolul 1 alineatul (1) litera (d); (c) aspectele economice ale exporturilor planificate. (3) Restituirea aplicabilă produselor prevăzute în articolul 1 exportate sub forma mărfurilor enumerate în anexa I nu poate fi mai mare decât cea aplicabilă acestor produse exportate în aceeași stare. (4) Metoda adoptată pentru alocarea cantităților care se pot exporta cu restituire este metoda: (a) cel mai bine adaptată naturii produsului și situației de pe piața în cauză și care permite utilizarea cât mai eficientă a resurselor disponibile, ținând cont de eficiența și de structura exporturilor comunitare, fără a crea, totuși, discriminări între micii și marii operatori; (b) cel mai puțin greoaie pentru operatori din punct de vedere administrativ, ținând cont de cerințele de gestionare; (c) care evită orice discriminare între operatorii în cauză. (5) Restituirile sunt aceleași pe întreg teritoriul Comunității. Ele pot varia în funcție de destinație, dacă situația de pe piața mondială sau cerințele specifice ale anumitor piețe impun acest lucru. Restituirile se stabilesc în conformitate cu procedura prevăzută în articolul 41. Restituirile se pot stabili: (a) periodic; (b) prin licitații pentru produsele pentru care s-a prevăzut această procedură în trecut. La cererea unui stat membru sau din proprie inițiativă, Comisia poate modifica în perioada de intervenție, dacă este necesar, restituirile stabilite periodic. Ofertele prezentate ca răspuns la o invitație nu se iau în considerare decât după constituirea unei garanții. Cu excepția cazurilor de forță majoră, garanțiile se confiscă, integral sau parțial, dacă ofertanții nu și-au îndeplinit sau și-au îndeplinit doar parțial obligațiile asumate. Se aplică cu titlu complementar dispozițiile prevăzute în articolele 17a, 17b și 17c referitoare la produsele prevăzute în articolul 1 alineatul (1) literele (a), (c) și (d) nedenaturate și exportate în aceeași stare. (6) La stabilirea valorii restituirii se ține cont, în special, de necesitatea stabilirii unui echilibru între utilizarea produselor agricole comunitare de bază pentru exportul în țările terțe de mărfuri prelucrate și utilizarea produselor agricole de bază din aceste țări, admise pentru regimul de perfecționare. (7) Restituirile pentru produsele prevăzute în alineatul (1) și exportate în aceeași stare se acordă numai pe baza unei cereri și prin prezentarea licenței de export corespunzătoare. (8) Restituirea aplicabilă exporturilor de produse prevăzute în articolul 1 exportate în aceeași stare este cea valabilă în ziua depunerii cererii de licență și, în cazul restituirii diferențiate, aplicabilă în aceeași zi pentru: (a) destinația indicată în licență sau (b) destinația reală, dacă aceasta este diferită de cea indicată în licență. În acest caz, valoarea aplicabilă nu poate depăși valoarea aplicabilă pentru destinația indicată în licență. Se pot lua măsuri adecvate pentru a se evita utilizarea abuzivă a flexibilității prevăzute în prezentul alineat. (9) Dispozițiile prevăzute în alineatele (7) și (8) se pot extinde la produsele prevăzute în articolul 1 și exportate sub forma mărfurilor enumerate în anexa I, în conformitate cu procedura prevăzută în articolul 16 din Regulamentul (CE) nr. 3448/93. (10) Se poate face o derogare de la alineatele (7) și (8) în cazul produselor prevăzute în articolul 1 care beneficiază de restituiri în cadrul operațiunilor de ajutor alimentar, în conformitate cu procedura prevăzută în articolul 41. (11) Restituirea se plătește la prezentarea dovezii că: — produsele au fost exportate din Comunitate și — în cazul unei restituiri diferențiate, produsele au ajuns la destinația indicată în licență sau la o altă destinație pentru care s-a stabilit o restituire, fără a aduce atingere alineatul (6) litera (b). Totuși, se pot face derogări de la această normă în conformitate cu procedura prevăzută în articolul 41, sub rezerva stabilirii unor condiții care oferă garanții echivalente. Se pot adopta dispoziții suplimentare în conformitate cu procedura prevăzută în articolul 41. (12) Nu se acordă nici o restituire la export pentru produsele aflate în aceeași stare sau nedenaturate prevăzute în articolul 1 alineatul (1) litera (a), exceptând situațiile în care, după caz, produsele au fost: (a) obținute din sfeclă de zahăr sau trestie de zahăr recoltată în Comunitate; (b) importate în Comunitate în conformitate cu articolul 33; (c) obținute din unul dintre produsele importate în conformitate cu alineatul (b). (13) Nu se acordă nici o restituire la export pentru produsele aflate în aceeași stare sau nedenaturate prevăzute în articolul 1 alineatul (1) literele (c) și (d) care nu sunt de origine comunitară sau care nu s-au obținut din zahăr importat în Comunitate în conformitate cu dispozițiile alineatului (12) litera (b) sau din produsele menționate în alineatul (12) litera (c). (14) Respectarea limitelor de volum care decurg din acordurile încheiate în conformitate cu articolul 228 din tratat se asigură pe baza licențelor de export eliberate pentru perioadele de referință prevăzute în acestea și aplicabile produselor în cauză. (15) Modalitățile de aplicare a prezentului articol, inclusiv măsurile de redistribuire a cantităților exportabile nealocate sau neutilizate, în special cele privind adaptarea anexei I, se adoptă în conformitate cu procedura prevăzută în articolul 41. Totuși, modalitățile de aplicare a alineatului (6) pentru produsele prevăzute în articolul 1 exportate sub forma mărfurilor enumerate în anexă se adoptă în conformitate cu procedura prevăzută în articolul 16 din Regulamentul (CE) nr. 3448/93. Articolul 17a (1) Prezentul articol se aplică stabilirii restituirilor pentru produsele nedenaturate exportate în aceeași stare prevăzute în articolul 1 alineatul (1) litera (a). (2) În caz de stabilire periodică a restituirilor pentru produsele prevăzute în articolul 1 alineatul (1) litera (a): (a) restituirile se stabilesc la fiecare două săptămâni. Totuși, această stabilire se poate suspenda, în conformitate cu procedura prevăzută în articolul 41, dacă se constată că nu există nici un surplus de zahăr în Comunitate pentru export pe baza prețurilor de pe piața mondială. În acest caz, nu se acordă nici o restituire; (b) la stabilirea restituirii se ține cont de situația de pe piața comunitară și cea mondială a zahărului, în special de următoarele elemente: — prețul de intervenție pentru zahărul alb, valabil în zona din Comunitate cu cel mai mare surplus sau prețul de intervenție pentru zahărul brut, valabil în zona din Comunitate considerată reprezentativă pentru exportul acestui tip de zahăr; — costurile de transportare a zahărului din zonele menționate la prima liniuță spre porturi sau alte puncte de export din Comunitate; — cheltuielile comerciale sau oricare alte cheltuieli de transbordare, transport și ambalare aferente comercializării zahărului pe piața mondială; — cursurile sau prețurile zahărului constatate pe piața mondială; — aspectul economic al exporturilor propuse. (3) În caz de stabilire a restituirii prin licitație pentru produsele prevăzute în articolul 1 alineatul (1) litera (a): (a) scopul licitației este determinarea valorii restituirii; (b) autoritățile competente ale statelor membre fac invitații la licitație în conformitate cu un act juridic care angajează toate statele membre. Acest act juridic stabilește condițiile licitației. Aceste condiții trebuie să garanteze accesul egal pentru toate persoanele stabilite pe teritoriul Comunității; (c) condițiile licitației includ un termen de depunere a ofertelor. Valoarea maximă a restituirii pentru licitația respectivă se fixează în conformitate cu procedura prevăzută în articolul 41, în termen de trei zile lucrătoare de la expirarea termenului și pe baza ofertelor primite. La calcularea valorii maxime, se ține cont de situația aprovizionărilor și de prețurile din Comunitate, de prețurile și de posibilitățile de desfacere de pe piața mondială, precum și de costurile aferente exportării zahărului. Se poate stabili un tonaj maxim în conformitate cu aceeași procedură; (d) în cazul în care exporturile se pot efectua pe baza unei restituiri mai mici decât cea care ar rezulta din luarea în considerare a diferenței dintre prețurile comunitare și prețurile de pe piața mondială și în cazul în care exporturile au o destinație specifică, autorităților competente ale statelor membre li se poate solicita lansarea unei licitații speciale, ale cărei condiții prevăd: — posibilitatea de a depune oferte în orice moment până la finalizarea licitației și — o valoare maximă a restituirii, calculată în funcție de nevoile de export respective; (e) dacă valoarea restituirilor indicată într-o ofertă: — depășește valoarea maximă fixată, autoritățile competente ale statelor membre resping oferta respectivă; — nu depășește valoarea maximă fixată, autoritățile competente stabilesc restituirea la o valoare egală cu cea care apare în oferta respectivă. (4) În cazul zahărului brut, restituirea: (a) se stabilește pentru calitatea standard definită în articolul 1 din Regulamentul (CEE) nr. 431/68; (b) stabilită periodic în conformitate cu alineatul (2) litera (a): — nu poate depăși 92 % din restituirea stabilită pentru zahăr alb pentru aceeași perioadă. Totuși, această limită nu se aplică restituirilor stabilite pentru zahăr candel; — se înmulțește, pentru fiecare operațiune de export luată în considerare, cu un coeficient rectificativ, care se obține prin împărțirea la 92 a producției de zahăr brut exportat, calculate în conformitate cu dispozițiile articolul 1 din Regulamentul (CEE) nr. 431/68; (c) valoarea maximă stabilită în conformitate cu alineatul (3) litera (c) în cadrul unei licitații nu poate depăși 92 % din valoarea maximă stabilită în același timp pentru zahăr alb în conformitate cu dispoziția menționată anterior. Articolul 17b (1) Pentru produsele nedenaturate exportate în aceeași stare prevăzute în articolul 1 alineatul (1) litera (c), restituirea se stabilește lunar, ținând cont de: (a) prețul melasei utilizate la determinarea veniturilor din vânzările de melasă în anul de comercializare pentru zahăr respectiv, în conformitate cu articolul 4 alineatul (2); (b) prețurile melasei și posibilitățile ei de desfacere pe piața comunitară; (c) cursurile sau prețurile melasei pe piața mondială; (d) aspectul economic al exporturilor propuse. Totuși, această stabilire periodică se poate suspenda, în conformitate cu procedura prevăzută în articolul 41, dacă se constată că nu există în Comunitate nici un surplus de melasă pentru export pe baza prețurilor de pe piața mondială. În acest caz, nu se acordă nici o restituire. (2) În condiții speciale, valoarea restituirii se poate stabili prin licitație pentru cantități determinate și pentru anumite zone ale Comunității. Scopul licitației este acela de a determina valoarea restituirii. Autoritățile competente ale statelor membre în cauză organizează licitații pe baza unei autorizații prin care se stabilesc condițiile licitației. Aceste condiții trebuie să garanteze accesul egal pentru toate persoanele stabilite pe teritoriul Comunității. Articolul 17c (1) Pentru produsele nedenaturate exportate în aceeași stare prevăzute în articolul 1 alineatul (1) litera (d), se stabilește, lunar, o valoare de bază a restituirii. Totuși, această stabilire periodică se poate suspenda, în conformitate cu procedura prevăzută în articolul 41, dacă se suspendă stabilirea periodică a restituirii pentru zahărul alb în aceeași stare. În acest caz, nu se acordă nici o restituire. (2) Valoarea de bază a restituirii pentru produsele prevăzute în alineatul (1), cu excepția sorbozei, este egală cu o sutime dintr-o valoare obținută ținând cont de: (a) diferența dintre prețul de intervenție pentru zahărul alb, valabil în zona din Comunitate cu cel mai mare surplus în luna pentru care se stabilește valoarea de bază și cursurile sau prețurile pentru zahărul alb înregistrate pe piața mondială; (b) nevoia de a stabili un echilibru între: — utilizarea produselor comunitare de bază la fabricarea mărfurilor prelucrate pentru exportul în țări terțe și — utilizarea produselor din țări terțe introduse prin regimul de perfecționare activă. (3) În cazul sorbozei, valoarea de bază a restituirii este egală cu valoarea de bază a restituirii minus o sutime din restituirea pentru producție, valabilă în temeiul Regulamentului (CEE) nr. 1010/86, pentru produsele enumerate în anexa I la regulamentul menționat anterior. (4) Aplicarea valorii de bază a restituirii se poate limita la unele dintre produsele prevăzute în articolul 1 alineatul (1) litera (d). Articolul 18 (1) În măsura necesară pentru funcționarea corespunzătoare a organizației comune a pieței zahărului, Consiliul, hotărând la propunerea Comisiei în baza procedurii prevăzute în articolul 43 alineatul (2) din tratat, poate interzice, integral sau parțial, utilizarea regimului de perfecționare activă: — pentru produsele prevăzute în articolul 1 alineatul (1) literele (a) și (d) și — în cazuri speciale, pentru produsele prevăzute în articolul 1 alineatul (1) destinate fabricării mărfurilor enumerate în anexa I. (2) Prin derogare de la alineatul (1), dacă situația prevăzută în alineatul (1) apare ca urgență excepțională și dacă piața comunitară este perturbată sau riscă să fie perturbată de regimul de perfecționare activă sau pasivă, Comisia adoptă, la cererea unui stat membru sau din proprie inițiativă, măsurile necesare; aceste măsuri sunt comunicate Consiliului și statelor membre, sunt valabile o perioadă de cel mult șase luni și se aplică imediat. În cazul în care primește o cerere din partea unui stat membru, Comisia decide în termen de o săptămână de la primirea cererii. (3) Orice stat membru poate prezenta Consiliului decizia Comisiei, în termen de o săptămână de la data notificării acesteia. Consiliul, hotărând cu majoritate calificată, poate confirma, modifica sau abroga decizia Comisiei. În cazul în care Consiliul nu ia o decizie în termen de trei luni, decizia Comisiei se consideră abrogată. Articolul 19 (1) Normele generale de interpretare a Nomenclaturii Combinate și normele speciale de aplicare a acesteia se aplică clasificării tarifare a produselor avute în vedere de prezentul regulament; nomenclatura tarifară care rezultă din aplicarea prezentului regulament se include în Tariful Vamal Comun. (2) Cu excepția dispozițiilor contrare prevăzute în prezentul regulament sau adoptate în temeiul prezentului regulament, în comerțul cu terțe țări se interzic: (a) perceperea oricărei taxe care are efectul echivalent al unei taxe vamale; (b) aplicarea oricărei restricții cantitative sau a oricărei măsuri cu efect echivalent. Articolul 20 (1) În cazul în care prețul zahărului de pe piața mondială depășește prețul de intervenție, se poate prevedea aplicarea unei taxe de export pentru zahărul respectiv. Această taxă trebuie aplicată atunci când prețul CIF al zahărului alb sau al zahărului brut este mai mare decât prețul de intervenție plus o valoare egală cu suma dintre 10 % din prețul de intervenție și taxa de depozitare aplicabilă în timpul anului de comercializare respectiv. Taxa de export se poate stabili prin licitație. Cu excepția cazurilor în care se organizează o licitație, taxa impusă este cea aplicabilă în ziua exportului. (2) Când prețul CIF al zahărului alb sau al zahărului brut depășește prețul de intervenție plus o valoare egală cu suma dintre 10 % din prețul de intervenție și taxa de depozitare aplicabilă în timpul anului de comercializare respectiv, Consiliul, hotărând la propunerea Comisiei în conformitate cu procedura de votare prevăzută în articolul 43 alineatul (2) din tratat, poate decide acordarea unei subvenții la import pentru produsul respectiv. În cazul în care se constată că: (a) aprovizionarea Comunității sau (b) aprovizionarea unei regiuni comunitare cu consum semnificativ nu se poate asigura din stocurile comunitare, Consiliul, hotărând la propunerea Comisiei în conformitate cu procedura de votare prevăzută în articolul 43 alineatul (2) din tratat, decide acordarea unei subvenții la import și stabilește condițiile de aplicare a acesteia. Aceste condiții se referă, în special, la cantitatea de zahăr alb sau brut care face obiectul subvenției, la durata de acordare a subvenției și, dacă este cazul, la regiunile importatoare. (3) În conformitate cu procedura prevăzută în articolul 41, se stabilesc: (a) prețurile CIF menționate în alineatele (1) și (2); (b) celelalte modalități de aplicare a prezentului articol. Pentru produsele prevăzute în articolul 1 alineatul (1) literele (b), (c), (d), (f), (g) și (h), se pot adopta dispoziții similare celor din alineatele (1) și (2), în conformitate cu procedura prevăzută în articolul 41. (4) Valorile rezultate din aplicarea prezentului articol sunt fixate de Comisie. Totuși, taxele de export determinate prin licitație se fixează în baza procedurii prevăzute în articolul 41. Articolul 21 (1) Dacă, datorită importurilor sau exporturilor, piața comunitară pentru unul sau mai multe dintre produsele prevăzute în articolul 1 este afectată sau riscă să fie afectată de perturbări grave care pot pune în pericol îndeplinirea obiectivelor stabilite în articolul 39 din tratat, se pot aplica măsuri adecvate în comerțul cu țările terțe până la dispariția perturbării sau a riscului de perturbare. Consiliul, hotărând la propunerea Comisiei în conformitate cu procedura de votare prevăzută în articolul 43 alineatul (2) din tratat, adoptă normele generale de aplicare a prezentului alineat și stabilește cazurile și limitele în care statele membre pot lua măsuri protecționiste. (2) În cazul apariției situației menționate în alineatul (1), Comisia, la cererea unui stat membru sau din proprie inițiativă, decide cu privire la măsurile necesare; aceste măsuri se comunică statelor membre și se aplică imediat. În cazul în care primește o cerere din partea unui stat membru, Comisia decide în această privință, în termen de trei zile lucrătoare de la primirea cererii. (3) Orice stat membru poate prezenta Consiliului decizia Comisiei, în termen de trei zile lucrătoare de la data notificării acesteia. Consiliul se întrunește fără întârziere. Hotărând cu majoritate calificată, el poate modifica sau anula măsura respectivă. (4) Dispozițiile prezentului articol se aplică cu respectarea obligațiilor care decurg din acordurile încheiate în conformitate cu articolul 228 alineatul (2) din tratat.”